b'\n_START_ARTICLE_\nSamostan Pantelejmon\n_START_SECTION_\nZgodovina\n_START_PARAGRAPH_\nSamostan je v 11. stoletju ustanovilo ve\xc4\x8d menihov iz Kijevske Rusije, zato je postal znan kot Rossikon.  V nekaterih obdobjih njegove zgodovine so v njem bivali predvsem ruski menihi. Leta 1169 je bil priznan kot samostojen samostan. _NEWLINE_Ruski romar Izaija je potrdil, da je bil samostan konec 15. stoletja ruski._NEWLINE_Samostan je cvetel v 16. in 17. stoletju, ko so ga bogato sponzorirali carji Velike moskovske kne\xc5\xbeevine in srbski vojvode Kratova. V 18. stoletju se je dramati\xc4\x8dno zmanj\xc5\xa1al do te mere, da sta bila leta 1730 v njem samo \xc5\xa1e dva ruska in dva bolgarska meniha. _NEWLINE_Gradnja sedanjega samostana na novi  lokaciji bli\xc5\xbee morski obali se je za\xc4\x8dela v prvih desetletjih 19. stoletja s pomo\xc4\x8djo moldavsko-vla\xc5\xa1kega vladarja  Skarlatosa Kallimachosa. Leta 1895 je bilo v njem 1.000 menihov, leta 1903 1.446 in leta 1913 ve\xc4\x8d kot 2.000. Pod tatarskim jarmom v Rusiji je bila ve\xc4\x8dina menihov Srbov in Grkov. V ato\xc5\xa1ki hierarhiji zaseda Pantelejmon devetnajsto mesto od dvajsetih. Je kenobitski samostan, se pravi da menihi \xc5\xbeivijo v skupnosti, in ima \xc5\xa1tiri skite._NEWLINE_Leta 1913 je bil samostan prizori\xc5\xa1\xc4\x8de ostrih teolo\xc5\xa1kih razprav med ruskimi menihi (imjaslavje), ki so povzro\xc4\x8dile intervencijo carske Rusije. Pribli\xc5\xbeno 800 menihov, ki so bili na napa\xc4\x8dni strani, so deportirali v Rusijo._NEWLINE_Samostan sv. Pantelejmona je ve\xc4\x8dkrat prizadel po\xc5\xbear. Najve\xc4\x8dja sta bila leta 1307, ki so ga podtaknili katalonski najemniki, in leta 1968. Prvi ruski voditelj, ki je obiskal samostan, je bil Vladimir Putin 9. septembra 2005.\n_START_SECTION_\nModerna doba\n_START_PARAGRAPH_\nSodobni samostan Pantelejmon ima videz majhnega mesta z razli\xc4\x8dno visokimi zgradbami in veliko kupolami. Je najve\xc4\x8dji  ato\xc5\xa1ki samostan. Kljub temu, da je bil v po\xc5\xbearu leta 1968 zelo uni\xc4\x8den,  ima eno krilo samostana, namenjeno gostom, dovolj prostora za 1.000 menihov. Samostanski katolikon (glavna cerkev) je bil zgrajen v obdobju 1812-1821 in posve\xc4\x8den sv. Pantelejmonu. Cerkev je podobna cerkvam drugih ato\xc5\xa1kih samostanov. Razen katolikona ima samostan \xc5\xa1e veliko  manj\xc5\xa1ih kapel._NEWLINE_Samostanska knji\xc5\xbenica je v samostojni zgradbi na samostanskem dvori\xc5\xa1\xc4\x8du. Poseduje 1.320 gr\xc5\xa1kih in 600 slovanskih rokopisov in 25.000 tiskanih knjig. V knji\xc5\xbenici je tudi nekaj neprecenljivih relikvij, med njimi glava sv. Pantelejmona, najbolj priljubljenega ruskega svetnika. Za samostanske zvonove pravijo, da so bili v 19. stoletju najve\xc4\x8dji v Gr\xc4\x8diji. Samostan ima h\xc4\x8derinsko skupnost  v Novem Atosu v Abhaziji._NEWLINE_Po prenosu Atosa v Gr\xc5\xa1ko kraljestvo leta 1912, \xc5\xa1e posebej pa na za\xc4\x8detku prve svetovne vojne lata 1914, se je tok romarjev in menihov iz Rusije prekinil, kasneje pa ga je strogo nadzirala gr\xc5\xa1ka vlada. Tak\xc5\xa1en re\xc5\xbeim je veljal do razpada Sovjetske zveze leta 1991. \xc5\xa0tevilo menihov se je z nekaj tiso\xc4\x8d v prvem desetletju 20. stoletja v zgodnjih 70. letih 20. stoletja zmanj\xc5\xa1alo na trinajst. _NEWLINE_V 1990. letih je gr\xc5\xa1ka vlada sprostila restriktivno politiko, kar je povzro\xc4\x8dilo relativno o\xc5\xbeivitev samostana. Maja 2016 je bilo v njem pribli\xc5\xbeno 70 ruskih in ukrajinskih menihov.\n_START_SECTION_\nSlavni menihi\n_START_PARAGRAPH_\nMed najbolj znane menihe samostana Pantelejmon spadata Siluan Ato\xc5\xa1ki in arhimandrit Sofronij.'